b"\n_START_ARTICLE_\nNicolas Coustou\n_START_SECTION_\nBiografia\n_START_PARAGRAPH_\nFill d'un ebenista, va ser el seu pare qui en els seus primers anys el va iniciar a l'ofici. Als 18 anys es trasllada a Par\xc3\xads per estudiar sota la tutela d'Antoine Coysevox, germ\xc3\xa0 de la seva mare, que presidia la recentment creada Acad\xc3\xa8mia Reial de Pintura i Escultura. Als 23 anys va guanyar el premi Colbert (Premi de Roma), que li donava dret a quatre anys de formaci\xc3\xb3 a l'Acad\xc3\xa8mia Francesa a Roma (de 1683 a 1686). Despr\xc3\xa9s d'aix\xc3\xb2 arribaria a assumir el c\xc3\xa0rrec de rector i canceller de l'Acad\xc3\xa8mia de Pintura i Escultura._NEWLINE_Des de l'any 1700 va treballar als palaus de Marly i de Versalles al costat d'Antoine Coysevox._NEWLINE_Va treballar al costat del seu germ\xc3\xa0 petit Guillaume Coustou, tamb\xc3\xa9 escultor de renom i director de l'Acad\xc3\xa8mia\xc2\xa0; a vegades no resulta f\xc3\xa0cil discriminar l'autoria d'un treball concret entre un i un altre germ\xc3\xa0. El seu nebot Guillaume Coustou (fill), tamb\xc3\xa9 va ser escultor._NEWLINE_Va ser excel\xc2\xb7lent per la seva destresa. Va estar influenciat per Miguel \xc3\x81ngel i Algardi, i va tractar de combinar les millors caracter\xc3\xadstiques de tots dos. Bon nombre de les seves obres van ser destru\xc3\xafdes durant la Revoluci\xc3\xb3 Francesa; les m\xc3\xa9s famoses d'elles s\xc3\xb3n La Seine i la Marne (El Sena i el Marne), Le Berger chasseur (El pastor ca\xc3\xa7ador), i Apollon poursuivant Daphn\xc3\xa9 (Apol\xc2\xb7lo perseguint Dafne, part d'un conjunt escult\xc3\xb2ric en el que el seu germ\xc3\xa0 Guillaume havia esculpit Dafne perseguida per Apol\xc2\xb7lo), obres totes elles situades als Jardins de les Teuleries, el baix relleu Le Passage du Rhin (El passatge del Rin) al Louvre, les est\xc3\xa0tues de Juli C\xc3\xa8sar i Llu\xc3\xads XV de Fran\xc3\xa7a al Museu del Louvre, i la Descente de croix (Davallament de la creu) darrere de l'altar del cor de la catedral de Notre-Dame de Par\xc3\xads._NEWLINE_Un dels seus retrats va ser pintat el 1725 per Jean Le Gros (1671-1745), alumne de Hyacinthe Rigaud. L'escultor est\xc3\xa0 posant les mans sobre el cap d'una al\xc2\xb7legoria de la Saona que va fer per adornar el pedestal del monument a Llu\xc3\xads XIV a Li\xc3\xb3, a la pla\xc3\xa7a Bellecour."